Afsondering: Talle reeds vas wat regulasies glo oortree | Maroela Media
Afsondering: Talle reeds vas wat regulasies glo oortree
Die polisie deursoek Vrydag in die vroeë oggendure 'n verdagte persoon in Kaapstad. (Foto: Courtney Africa, ANA)
Verskeie mense in Suid-Afrika is reeds in hegtenis geneem kort nadat die algehele landwye afsondering Vrydagoggend in werking getree het. Dié mense word daarvan beskuldig dat hulle nie die regulasies omtrent die afsondering gehoorsaam het nie.
Brig. Vish Naidoo, nasionale polisiewoordvoerder, het Vrydagoggend aan Maroela Media bevestig dat verskeie inhegtenisnemings gemaak is. Hy kon egter nie in dié stadium bevestig hoeveel in hegtenis geneem is nie. "Ons wag steeds op die syfers," het hy gesê. Die polisie sal na verwagting later vandag die syfers bekend maak.
Luidens verskeie nuusbronne is mense in hegtenis geneem nadat hulle in die vroeë oggendure in nagklubs, kroeë, sjebeens en tavernes betrap is. Verskeie is ook in die besit van alkohol betrap. Volgens die regulasies moet al die bogenoemde plekke gesluit wees en mag geen alkohol in die openbaar gebruik of selfs aangekoop word nie.
'n Polisiebeampte jaag Vrydag in die vroeë oggendure 'n verdagte in Johannesburg wat na bewering nie die regulasies van die afsondering nagekom het nie. (Foto: Jerome Delay, AP)
Kenny Africa, verkeershoof in die Wes-Kaap, het bevestig dat 17 mense in dié provinsie reeds in hegtenis geneem is wat na bewering nie die regulasies nagekom het nie.
"Ons kom reeds taxi's en minibusse teë wat nie gehoor gee aan die regulasies nie. Die regulasies is baie duidelik dat taxi's en openbare voertuie slegs tussen 05:00 en 09:00 en 16:00 en 20:00 op die paaie mag wees," het Africa gesê.
Africa beklemtoon dat dié vervoermiddels ook nie 'n kapasiteit van meer as 50% mag handhaaf tydens die afsondering nie. "Dit blyk daar is reeds taxi's en busse wat teenstrydig met die riglyne optree. Ons wil 'n ernstige tog dringende waarskuwing aan hierdie persone rig dat ons absoluut alles in ons vermoë sal doen om die regulasies toe te pas."
algehele afsondering In die nuus inhegtenisneming koronavirus
Afsondering: Eerste vervolging vir onbehoorlike prysverhogings
In Alexandra stuur mense hulle nie aan die inperking nie en ry polisie magteloos rond,nie instaat om die skare mense te beheer nie .In Khayelitsha dans kinders in die straat en dryf die spot met die virus.
Slegs 'n wonderwerk kan Suid Afrika van 'n totale ramp red as die onverskillige houding bly voortduur.
Die regulasies is daar vir n rede ,vat nou my probleem ek moet maandag in potgietersrus wees by dokter om my media die te kry en my enigste vervoer soon toe is met n taxi van pietersburg af ,moet gaan moet ek regulasies of te nie
Frans ek stem saam met jou slegs 'n wonderwerk gaan Suid Afrika reg. Hier by ons is ook gesinne in die winkels, mense ry in die strate rond. Niemand gee om nie en die ergste is dis omdat mense nie luister nie en heeltyd die spot dryf dan Suid Afrika 'n grap wereldwyd is.
Vanoggend oppad werk (06:15) , sien ons persone wat draf hier in Sasolburg, sad sad sad….
Toe ek vanoggnd aandiens kom hier in Kuilsrivier toe blyk dit duidelik dat mense hulle nie aan die lockdown steur nie, wat 'n absolute klug wat in 'n tragedie gaan ontaard !!!